Kære Danske Bank.
Jeg har været kunde hos jer gennem mange år, og havde indtil for 1½ år siden en rigtig sød bankrådgiver, der nu desværre er gået på pension.
Herefter får jeg brev om hvem der er min nye rådgiver, men hører ellers intet, bliver ikke inviteret til et møde hvor vi lige kan hilse på hinanden. Det eneste jeg nu hører fra Danske Bank er breve, hvor renten løbende bliver hævet og hævet.
Så får jeg endelig et telefon-opkald fra min nye rådgiver, hvor det næsten med det samme bliver klart, at opkaldet har det ene formål at få mig til at acceptere at hæve ydelsen på mit huslån, nu hvor renten er blevet sat så meget op...
Jeg siger til ham at han da bare kan sætte renten ned, så lån og ydelse igen matcher hinanden - det er jo ikke mig der har sat renten op, eller været uforsigtig i mine økonomiske satsninger, så pengekassen nu er lidt slunken, og jeg har brug for at finde penge et andet sted...
Efter at have sagt nej til at være med til at hæve ydelsen, beder jeg om et møde hvor vi kan snakke om tingenen, men bliver afvist "..da der jo ikke er noget at snakke om!"
Efterfølgende er renten IGEN blevet hævet, og nu har jeg også fået brev om, at ydelsen på boliglånet alligevel er blevet hævet, så Danske Bank gør åbenbart bare hvad der passer jer -- også selvom jeg er ganske uden skyld i den økonomiske situation der har medført at i har hævet renten gentagne gange... Men det er så alligevel mig der skal være med til at betale for jeres 'fest' for nogle år siden...
Desværre er krisen medvirkende faktor til, at jeg nu står med en bolig, som jeg har brugt rigtig mange penge og tid på at renovere fra ende til anden, der kun er det værd som jeg skylder på den... Derfor har jeg besluttet at jeg vil sælge boligen, således at jeg kan slippe for disse ågerrenter, men indtil den er solgt er jeg jo nærmest stavnsbunden til Danske Bank...
Jeg er forundret over at man vil behandle mennesker, der har været loyale kunder gennem mange år, på denne måde! Andre banker tilbyder deres loyale kunder en noget lavere rente på boliglån, og hvad tror i chancen er for, at jeg stadig er kunde i Danske Bank når huset er solgt? Og tror i at jeg vil anbefale Danske Bank til nogen som helst?
Jeg er udmærket klar over at Danske Bank ikke er noget filantropisk foretagende, men at i tjener penge som enhver anden virksomhed - men der må være rimelighed i tingene... I laver en masse økonomiske satsninger, som ikke holder, og beder så andre indirekte dække for jeres tab... I tager frejdigt imod bankpakkerne, og sender regningen videre til kunderne...
Det ville klæde min bankrådgiver om han havde inviteret mig til et møde, hvor han havde præsenteret sig selv, og havde udvist bare et mindstemål af interesse for at beholde en mangeårig loyal kunde, der efterhånden har betalt et ikke ubetydeligt beløb i renter og gebyrer til banken...
Men måske er i slet ikke interesseret i at beholde mig som kunde? Måske ved i at jeg er stavnsbunden mens jeg har huset og boligmarkedet ser ud som det gør, og derfor malker i mig for de i kan, indtil jeg en dag får mulighed for at slippe væk fra mit 'fangeskab'?
Synes det ville klæde bankerne at tage medansvar, og gøre sig det klart at det er mennesker de har med at gøre, ikke bare kunder... Jeg afholder gerne et gratis kursus i empati for jeres ansatte (og især direktører)!